Document ID: 32010R0756

REGULAMENTUL (UE) NR. 756/2010 AL COMISIEI
din 24 august 2010
de modificare a Regulamentului (CE) nr. 850/2004 al Parlamentului European și al Consiliului privind poluanții organici persistenți în ceea ce privește anexele IV și V
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (1), în special articolul 7 alineatul (4) litera (a) și alineatul (5), precum și articolul 14,
întrucât:
(1)
Regulamentul (CE) nr. 850/2004 implementează în legislația Uniunii angajamentele stabilite în Convenția de la Stockholm privind poluanții organici persistenți (denumită în continuare „Convenția”) și aprobate prin Decizia 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți (2), precum și în Protocolul la Convenția din 1979 asupra poluării atmosferice transfrontiere pe distanțe lungi, referitor la poluanții organici persistenți (denumit în continuare „Protocolul”) aprobat prin Decizia 2004/259/CE a Consiliului din 19 februarie 2004 privind încheierea, în numele Comunității Europene, a Protocolului la Convenția din 1979 asupra poluării atmosferice transfrontiere pe distanțe lungi, referitor la poluanții organici persistenți (3).
(2)
Ca urmare a nominalizărilor de substanțe primite din partea Uniunii Europene și a statelor sale membre, a Norvegiei și a Mexicului, Comitetul de examinare a poluanților organici persistenți, instituit în temeiul Convenției, și-a finalizat activitatea cu privire la cele nouă substanțe propuse, despre care s-a constatat că respectă criteriile din Convenție. La cea de a patra Conferință a Părților la Convenție, desfășurată în perioada 4-8 mai 2009 (denumită în continuare „COP4”), s-a convenit adăugarea tuturor celor nouă substanțe în anexele la Convenție.
(3)
Anexele IV și V la Regulamentul (CE) nr. 850/2004 trebuie modificate astfel încât să se ia în considerare noile substanțe adăugate în urma COP4.
(4)
COP4 a decis includerea în anexa A (Eliminări) la Convenție a substanțelor clordecon, hexabromodifenil și a hexaclorciclohexanilor, inclusiv lindan. Aceste substanțe sunt incluse în anexele IV și V la Regulamentul (CE) nr. 850/2004 deoarece sunt enumerate în Protocol.
(5)
COP4 a decis includerea pentaclorbenzenului în anexa A (Eliminări) la Convenție. În consecință, pentaclorbenzenul trebuie adăugat în anexele IV și V la Regulamentul (CE) nr. 850/2004, cu indicarea concentrațiilor limită maxime corespunzătoare, care au fost stabilite prin aplicarea metodologiei utilizate la stabilirea valorilor limită pentru poluanții organici persistenți (denumiți în continuare „POP”) în Regulamentul (CE) nr. 1195/2006 al Consiliului din 18 iulie 2006 de modificare a anexei IV la Regulamentul (CE) nr. 850/2004 al Parlamentului European și al Consiliului privind poluanții organici persistenți (4) și în Regulamentul (CE) nr. 172/2007 al Consiliului din 16 februarie 2007 de modificare a anexei V la Regulamentul (CE) nr. 850/2004 al Parlamentului European și al Consiliului privind poluanții organici persistenți (5). Aceste concentrații limită maxime provizorii trebuie revizuite în lumina rezultatelor studiului privind implementarea dispozițiilor privind deșeurile din Regulamentul (CE) nr. 850/2004, care urmează să fie realizat în numele Comisiei.
(6)
COP4 a decis adăugarea acidului perfluoroctan sulfonic și a derivaților săi (denumiți în continuare „PFOS”) în anexa B (Restricții) la Convenție, cu excepții pentru anumite aplicații. Utilizarea PFOS este în prezent permisă pentru anumite aplicații. Din cauza duratei de viață a articolelor care conțin PFOS, aceste articole vor continua să se regăsească în fluxul de deșeuri timp de câțiva ani, deși volumul lor va fi în scădere. Ar putea fi întâmpinate dificultăți practice de identificare a anumitor materiale care conțin PFOS în cadrul unui anumit flux de deșeuri. Informațiile actuale privind cantitățile și concentrațiile de PFOS în articole și în deșeuri nu sunt suficiente. Extinderea la PFOS a obligației prevăzute de Regulamentul (CE) nr. 850/2004 de a distruge sau de a transforma ireversibil conținutul de poluanți organici persistenți în cazul deșeurilor a căror concentrație de POP depășește valorile limită din anexa IV ar putea avea implicații asupra sistemelor de reciclare existente, fapt care ar putea afecta o altă prioritate din domeniul mediului, aceea de a asigura utilizarea sustenabilă a resurselor. În acest scop, se enumeră PFOS în anexele IV și V fără a se indica limite ale concentrațiilor.
(7)
COP4 a decis să adauge tetrabromodifenileterul, pentabromodifenileterul, hexabromodifenileterul și heptabromodifenileterul, denumite în continuare „bifenileteri polibromurați”, în anexa A (Eliminări) la Convenție. Comercializarea și utilizarea pentabromodifenileterului și a octabromodifenileterului au fost restricționate în Uniune prin introducerea unei concentrații limită maxime de 0,1 % din greutate, în temeiul anexei XVII la Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice (6). Pentabromodifenileterul, hexabromodifenileterul, heptabromodifenileterul și tetrabromodifenileterul nu sunt în prezent comercializate pe piața Uniunii Europene, deoarece fac obiectul restricțiilor prevăzute de Regulamentul (CE) nr. 552/2009 al Comisiei din 22 iunie 2009 de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XVII (7) și de Directiva 2002/95/CE a Parlamentului European și a Consiliului din 27 ianuarie 2003 privind restricțiile de utilizare a anumitor substanțe periculoase în echipamentele electrice și electronice (8). Totuși, din cauza duratei de viață a produselor care conțin acești bifenileteri polibromurați, produsele scoase din uz care conțin aceste substanțe vor continua să se regăsească în fluxul de deșeuri timp de câțiva ani. Având în vedere dificultățile practice de identificare a materialelor care conțin bifenileteri polibromurați într-o fracțiune de deșeuri mixte și în condițiile lipsei actuale de informații științifice globale cu privire la cantitățile de bifenileteri polibromurați din articole și deșeuri, extinderea la aceste noi substanțe a obligației de a distruge sau de a transforma ireversibil conținutul de poluanți organici persistenți în cazul deșeurilor a căror concentrație de POP depășește valorile limită din anexa IV ar putea pune în pericol sistemele de reciclare existente, fapt care ar putea compromite utilizarea sustenabilă a resurselor. Această problemă a fost recunoscută de COP4 și s-au convenit derogări specifice pentru reciclarea neîntreruptă a deșeurilor care conțin bifenileterii polibromurați incluși pe listă, chiar dacă aceasta ar putea conduce la reciclarea poluanților organici persistenți. Prin urmare, aceste excepții trebuie introduse în Regulamentul (CE) nr. 850/2004.
(8)
Pentru a se evita denaturarea pieței interne, se impune instituirea de limite maxime uniforme ale concentrațiilor la nivelul Uniunii. S-au stabilit concentrații limită maxime provizorii pentru pentaclorbenzen în anexele IV și V la Regulamentul (CE) nr. 850/2004 pe baza datelor disponibile și în virtutea aplicării principiului precauției.
(9)
Având în vedere lipsa de informații științifice globale privind cantitățile și concentrațiile în articole și deșeuri, precum și absența scenariilor de expunere, în această etapă nu se pot stabili concentrații limită maxime pentru PFOS și pentru bifenileteri polibromurați în anexele IV și V la Regulamentul (CE) nr. 850/2004. Sub rezerva disponibilității unor noi informații și a examinării de către Comisie, se vor propune noi limite pentru POP, având în vedere obiectivele regulamentului privind poluanții organici persistenți.
(10)
În conformitate cu articolul 22 din Convenție, modificările la anexele A, B și C la aceasta intră în vigoare la un an de la data comunicării de către depozitar a unei modificări, și anume la 26 august 2010. În consecință și din motive de consecvență, prezentul regulament trebuie să se aplice începând cu aceeași dată.
(11)
Măsurile prevăzute în prezentul regulament sunt conforme cu avizul comitetului instituit prin Directiva 75/442/CEE a Consiliului (9). Intrarea în vigoare a prezentului regulament are caracter urgent,
ADOPTĂ PREZENTUL REGULAMENT:
Articolul 1
(1) Anexa IV la Regulamentul (CE) nr. 850/2004 se înlocuiește cu anexa I la prezentul regulament.
(2) Anexa V la Regulamentul (CE) nr. 850/2004 se modifică în conformitate cu anexa II la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 26 august 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 august 2010.

Labels: 0
1
20